Here is a page extracted from Wikipedia that may contain CSS, HTML, and a lot of unformatted text.

Title: Muela de Sant Chuan
Content: No entivocar-se con a muela de San Juan (1.406 m), situada en a muga entre as provincias de Teruel y Cuenca.

La muela de Sant Chuan ye una plataforma estructural de materials calsinosos que bi ha entre Griegos y Guadalaviar (provincia de Teruel, Aragón). La suya altaria ye superior a los 1.800 metros y plega a los 1.830 de maximo.

Fa part de lo conchunto de muelas calsinosas que bi ha en los Monts Universals, y ye aislada por las vals de lo río Griegos y la val alta de lo río Guadalaviar.

Toponimia 
L'oronimo muela de Sant Chuan ya existiba en lo sieglo XV, y ye documentau como Muela de Sancte Iuan y Muella de Sante Iuan en un texto de 1407.

Tamién João Batista Labanha la nombra en "Itinerario del Reyno de Aragón (1610-1611)", como Muela de S. Joan u Penha de S. Johan.

La denominación de Sant Chuan pa esta muela s'orichinó por trobar-se-ie la ermita de Sant Chuan Baptista, a on que acudiban los habitants de Guadalaviar muito antes que existís la mesma ilesia parroquial d'ixe lugar.

Cheolochía estructural 
Como cuasi totas las atras muelas de los monts Universals, ye un sinclinal pendiu que tien los costaus con baixos capuzamientos, pareixendo-se externament a las muelas de la depresión d'Ebro. En lo nuclio d'este sinclinal se troba una representación de la Formación Calsineras de Hontoria del Pinar, los zaguers materials cretacios que sedimentoron en l'actual Serranía d'Albarracín.

Cheomorfolochía 
Ye la sola muela de los Monts Universals con representación de la plana d'erosión intramiocena de lo Sistema Iberico.

Lo livel superior duro son estratos de calsineras y dolomías de lo Cretacio superior que fan cinglos y tienen dolinas en envasador.

Los livels mes baixos son tamién mes tovos y son de materials terrichenos de las formacions Utriellas y Weald, con arenas y archilas. Como forman costeras y son buralencos, bi ha procesos de solifluxión.

Vechetación 
Ye una zona a on la vechetación climax ye lo pinar de pin royo con sabina chaparra, estando-ie present tamién lo chinebro, y ye bien representada en la zona mes alta. Las zonas mes baixas y con terreno mes buralenco y paulenco tienen tascas.

Uso de lo suelo 
Se i ha feito una pista d'esquí de fondo dita La Colocha.

Referencias

Bibliografía 
 José Luis Peña Monné, Luis Alberto Longares Aladrén, Marta Espinalt Brillas: Paisajes naturales de la provincia de Teruel. Guía del medio natural. Instituto de Estudios Turolenses, 2000. ISBN 84-86982-97-9.

Vinclos externos
 En Mendikat.

Montanyas d'o Sistema Iberico
Montanyas d'a provincia de Teruel
Montanyas de Griegos
Monts Universals
Sant Chuan
Muela de Sant Chuan
Montanyas d'a Sierra d'Albarracín